Meister to Liefflande. Unsirn fruntliken grut mit ganczer gunst tovor. Ersamen, vorsichtige, besundere leven getruwen. Alz wie negest hern Cristern, hovetmanne to Wyborch, von der sake und schelinge tusschen em und jw gewant geschreven hebben, des hefft he uns nw weddir darupp en antwort geschreven by enem synem boden. Den breff hebbe wy dem kompthur in unsirm breve vorsloten vort gesant und darby geschreven, dat he jw den lesen sulle laten, upp dat gy jw darna richten mogen, und darmede ene affschrifft enes breves, alz wie nw hern Cristern vorbenomet by synem boden weddir upp syne[n] breff erbenomet geschreven hebben, de jw ok unse kompthur vorberurt lesen sall laten. Dar wetet jw ok gentzliken na to richtende. Dar schut uns ane to dancke. Gegeven to Rige des sunavendes negest na Viti und Modesti anno etc. xxix. Adress: Den ersamen und vorsichtigen mannen, borgermeisteren und rathluden unsir stadt Revall, unsirn besundern leven, getruwen, dandum.